Grenland Havn

**Grenland Havn IKS** er en havn på vestsiden av Oslofjorden. Det er et interkommunalt selskap (IKS) med kommunene Skien, Porsgrunn og Bamble (med like eierandeler). Havnedirektør er Torben Jepsen.

Selskapet har hovedkontor på kaikanten under Breviksbrua i Brevik, med terminaler i alle de tre eierkommunene i  Grenland i Telemark. Grenland Havn er en av Norges største og mest trafikkerte havner.

Hovedoppgavene til Grenland Havn er å legge til rette for god drift av offentlige kaier og havner, kranoperasjoner, utleie av areal, lagerplasser og lagerbygg på terminalene og forvaltning av det kommunale farvannet.

Grenland Havn er inne på eiersiden og er med på å utvikle det nye industriområdet Frier Vest langs Frierfjorden i Bamble kommune. Tilknyttet det nye industriområdet er en stor og moderne flerbruks havneterminal under bygging, og skal stå klar i løpet av 2026.

## Terminaler og forbindelser
Havneterminalene til Grenland Havn kan kalles flerbrukshavner, og havneområdene brukes av forskjellige virksomheter til både produksjon, drift og lagring.

### '''Breviksterminalen'''
Breviksterminalen er hovedterminalen for stykkgods i Grenland. Terminalen ligger 2,5 kilometer fra E18, med adkomst via fylkesveg 354. Terminalen er tilknyttet det nasjonale jernbanenettet gjennom et sidespor fra Breviksbanen.

Terminalen driftes og opereres av North Sea Terminal, med direkte forbindelser til Belgia, Nederland, Storbritannia og Sverige.

Terminalen består av 100 000 m² til godshåndtering og utelager‚ samt 1200 m² til innendørs lagring.

#### '''Kaier på Breviksterminalen:'''

* Lo-lo-kai (Tangenkaia): Kailengde 200 m, dybde 15 m
* Kai nord: Kailengde 70 m, dybde 10 m
* Ro-ro-rampe: To Ro-ro-ramper med 32 m bredde og 10 m dybde

### '''Herøyaterminalen'''
Herøyaterminalen er sentralt plassert på industriområdet Herøya i Porsgrunn. Terminalen består av Krankaia, Tinfoskaia og Dypvannskaia.

På Krankaia er det 1750 m² innendørs lagring, mens det til sammen på Krankaia og Tinfoskaia er et uteareal på cirka 10 000 m². Dypvannskaia har et uteareal på cirka 20 000 m².

#### '''Kaier på Herøyaterminalen:'''

* Krankaia: Kailengde 230 m, dybde 6,7 m
* Tinfoskaia: Kailengde 150 m, dybde 6,7 m
* Dypvannskaia: Kailengde 175 m, dybde 9,7 m

### '''Skien Havneterminal'''
Skien Havneterminal er sentralt plassert i Frierfjorden i Skien kommune, nært Porsgrunn sentrum og Herøya.

Terminalen er en industriterminal som er tilrettelagt for håndtering av stykkgods, tørrbulk, prosjektlaster, tungløft og andre spesialfunksjoner.

På Skien Havneterminal er det 12 500 m² isolert innendørs lagring og 50 000 m² til utelagring.

#### '''Kaier på Skien Havneterminal:'''

* Kai 1(Indre kai): Kailengde 135 m, dybde 7 m
* Kai 2 (Ytre kai): Kailengde 165 m, dybde 9,5 m
* Steinkaia: Kailengde 20 m, dybde 7 m
* Ro-ro-rampe: Én Ro-ro-rampe med 30 m bredde

### '''Frier Vest Havneterminal'''
En moderne havneterminal tilknyttet et nytt næringsområde på Frier Vest i Bamble er under bygging, og skal stå klar i løpet av 2026.

## Eierskap, styring og ansatte
Grenland Havns øverste organ er et representantskap med fire politikere fra hver av de de tre eierkommunene. Representantene velges for fire år av gangen, og representantskapet har møter på hovedkontoret i Brevik fire ganger i året. Trond Ingebretsen (Ap) er i dag leder for representantskapet.

Grenland Havn har også et profesjonelt havnestyre, som består av sju medlemmer fra den regionale industrien samt én ansattrepresentant. Havnestyret har møter på hovedkontoret i Brevik omtrent ti ganger i året. Roy Vardheim er i dag leder for havnestyret.

Torben Jepsen er havnedirektør i Grenland Havn, og er den som leder den daglige driften.

Grenland Havn hadde 20 ansatte ved årsskiftet 2023/2024.

## Referanser